Tokio Olimpiadasi tashkilotchilari O‘yinlar davomida koronavirusga chalinadigan sportchilarni maxsus mehmonxonaga joylashtirishni rejalashtirmoqda. Tashkiliy qo‘mita bu maqsadda Olimpiya qishlog‘idan bir necha kilometr uzoqlikdagi 300 xonalik mehmonxonani zaxiralab qo‘yadi. Foto: Getty Images Bu tashkilotchilarga bir necha million dollarga aylanadi. Qo‘mita, shuningdek, kasallanganlarni mehmonxonaga olib borish uchun 30taga yaqin maxsus transport vositasini tayyorlab qo‘yadi. Sportchilar har 4 kunda koronavirusga test topshiradilar. Olimpiadadagi karantin va test olish bo‘yicha qo‘shimcha tavsiyalar keyinroq e’lon qilinadi. Tokio Olimpiadasi 2021 yil 23 iyuldan 8 avgustgacha bo‘lib o‘tadi. Mart oyida O‘yinlar tashkilotchilari pandemiya sababli Olimpiada xorijlik tomoshabinlarsiz o‘tishini e’lon qilgandi.